Document ID: 32004R0447

Uredba Komisije (ES) št. 447/2004
z dne 10. marca 2004
o določitvi pravil, s katerimi se določi prehod s podpore na podlagi Uredbe (ES) št. 1268/1999 na tisto, ki je določena z uredbama (ES) št. 1257/1999 in 1260/1999 za Češko republiko, Estonijo, Latvijo, Litvo, Madžarsko, Poljsko, Slovenijo in Slovaško
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pristopne pogodbe za Češko republiko, Estonijo, Ciper, Latvijo, Litvo, Madžarsko, Malto, Poljsko, Slovenijo in Slovaško ter zlasti člena 2(3) Pogodbe,
ob upoštevanju Akta o pristopu za Češko republiko, Estonijo, Ciper, Latvijo, Litvo, Madžarsko, Malto, Poljsko, Slovenijo in Slovaško ter zlasti členov 32(5) in 33(5) Akta,
ob upoštevanju naslednjega:
(1) Uredba Sveta (ES) št. 1268/1999 [1] je uvedla podporo Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju (program Sapard). Ta program vključuje vrsto ukrepov, ki jih je treba podpreti po pristopu z Uredbo Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) ter o spremembi in razveljavitvi določenih uredb [2] ali Uredbe Sveta (ES) št. 1260/1999 o splošnih določbah o strukturnih skladih [3]. Za omogočenje prehoda med tema vrstama podpore je treba določiti obdobje, v katerem se lahko izpolnijo obveznosti do upravičencev na podlagi programa Sapard.
(2) Treba je določiti pogoje, po katerih je mogoče izvesti prenos projektov, ki so bili odobreni v skladu z Uredbo (ES) št. 1268/1999, po kateri financiranje ni več mogoče, na programiranje razvoja podeželja.
(3) Ukrepi, predvideni v tej uredbi, so v skladu z mnenjem Odbora za kmetijske strukture in razvoj podeželja -
SPREJELA NASLEDNJO UREDBO:
Člen 1
Opredelitev
Za namene te uredbe "nove države članice" pomenijo Češko republiko, Estonijo, Latvijo, Litvo, Madžarsko, Poljsko, Slovenijo in Slovaško.
Člen 2
Konec pogodbenega obdobja na podlagi Uredbe (ES) št. 1268/1999
1. Glede ukrepov, ki se po pristopu lahko financirajo z Evropskim kmetijskim usmerjevalnim in jamstvenim skladom (EKUJS) po členu 47a Uredbe (ES) št. 1257/1999, nove države članice lahko nadaljujejo sklepanje pogodb ali obveznosti na podlagi Uredbe (ES) št. 1268/1999 do datuma predložitve načrta za razvoj podeželja Komisiji.
2. Glede ukrepov ali podukrepov iz člena 2 Uredbe (ES) št. 1268/1999, ki se po pristopu lahko financirajo z Evropskim kmetijskim usmerjevalnim in jamstvenim skladom (EKUJS) na podlagi člena 2(2)(a) Uredbe (ES) št. 1260/1999, nove države članice lahko nadaljujejo sklepanje pogodb ali obveznosti v skladu z Uredbo (ES) št. 1268/1999 do datuma, ko začnejo sklepati pogodbe ali obveznosti za ukrepe na podlagi Uredbe (ES) št. 1260/1999.
Člen 3
Financiranje projektov Saparda, kjer so bila dodeljena proračunska sredstva izčrpana
1. Za projekte, dogovorjene od leta 2002 na podlagi ukrepov iz četrte, sedme in 14. alinee člena 2 Uredbe (ES) št. 1268/1999, se lahko izdatki, nastali po 31. decembru 2006, vključijo v programiranje razvoja podeželja za obdobje od leta 2004 do 2006 po Uredbi (ES) št. 1257/1999 in financirajo z EKUJS.
2. Plačila za projekte, za katere so dodeljena proračunska sredstva na podlagi Uredbe (ES) št. 1268/1999 izčrpana ali omejena, se lahko vključijo v programiranje razvoja podeželja za obdobje od 2004 do 2006 na podlagi Uredbe (ES) št. 1257/1999 in se financirajo z EKUJS.
3. Kadar nove države članice uporabijo odstavka 1 in 2, navedejo zneske, ki ustrezajo dodeljenim proračunskim sredstvom po finančni tabeli, določeni v Prilogi II k Uredbi (ES) št. 141/2004 [4].
4. Predpisi o izpolnjevanju pogojev za pridobitev pomoči in preverjanja o pomoči na podlagi Uredbe (ES) št. 1268/1999 se še naprej uporabljajo.
5. Seznam izbranih projektov pripravi zadevna nova država članica.
Člen 4
Ta uredba začne veljati ob upoštevanju in na dan začetka veljavnosti Pristopne pogodbe za Češko republiko, Estonijo, Ciper, Latvijo, Litvo, Madžarsko, Malto, Poljsko, Slovenijo in Slovaško.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. marca 2004

Labels: 18
15
19
6